FI Euroopan unionin virallinen lehti C 122/12

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2010/C 122/07

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla (1). Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”CAROTA NOVELLA DI ISPICA”

EY-N:o: IT-PGI-0005-0522-26.01.2006

SAN ( ) SMM ( X )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle Politiche Agricole Alimentri e Forestali Osoite: Via XX Settembre 20 00187 Roma RM ITALIA P. +39 0646655106 F. +39 0646655306 Sähköposti: saco7@politicheagricole.gov.it

2. Ryhmittymä:

Nimi: Associazione per la Tutela e la Valorizzazione della «Carota Novella di Ispica» Osoite: c/o Agriconsult — Viale dei Platani 34/b 97100 Ragusa RG ITALIA P. +39 0932643569 F. +39 0932254479 Sähköposti: info@studioagriconsult.it Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

4. Tuotteen kuvaus:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

Carota Novella di Ispica

4.2 Kuvaus:

Suojatulla maantieteellisellä merkinnällä varustettu Carota Novella di Ispica on Daucus carota L. -lajin viljelystä peräisin oleva tuote. Käytetyt lajikkeet kuuluvat lajikeryhmään carota semilunga nantese ja sen hybrideihin, kuten Exelso, Dordogne, Nancò, Concerto, Romance, Naval, Chambor ja Selene. Muutkin hybridilajikkeet sallitaan, jos ne kuuluvat lajikeryhmään carota semilunga nantese ja tuottajat ovat antaneet kokeisiin perustuvat todisteet siitä, että tuote vastaa Carota Novella di Ispicalle asetettuja laatuvaatimuksia. Uusien hybridien käyttö Carota Novella di Ispican tuotannossa sallitaan sen jälkeen, kun maatalous-, elintarvike- ja metsätalousministeriö on hyväksynyt kyseiset todisteet. Ministeriö voi tarvittaessa pyytää valvontaelimen tai muun tahon lausuntoa.

Kulutukseen saatettaessa Carota di Ispica on muodoltaan kartiomainen lieriö. Sen halkaisija on 15–40 mm ja paino 50–150 g. Porkkanassa ei saa olla sivujuuria tai kärjestä lähtevää juurta, ja syväjuuren on oltava vailla halkeamia.

Carota Novella di Ispica saavuttaa korjuukypsyyden jo helmikuun lopussa (20. helmikuuta), ja sadonkorjuu jatkuu kesäkuun alkuun (15. kesäkuuta). Tämä porkkana on myynnissä talvella ja keväällä, ja sen aistinvaraiset ominaisuudet ovat tuoretuotteelle ominaiset. Kemiallisten ja ravitsemuksellisten ominaisuuksien osalta täsmennetään seuraavaa:

— korkea hiilihydraattipitoisuus: > 5 % tuorepainosta;

— beeta-karoteenipitoisuus vaihtelee tuotantoajankohdan mukaan: > 4 mg/100 g tuoreessa tuotteessa;

— kivennäissuolapitoisuus: 0,5–0,9 %.

Aistinvaraiset ominaisuudet on arvioitu käyttäen UNI 10957 -menetelmää vuodelta 2003. Indikaattorit on määritetty UNI ISO 4121 -standardin (1989) mukaisella 1–5 pisteen voimakkuusasteikolla, jossa 1 on alhaisin ja 5 korkein voimakkuus.

Tärkeimpien indikaattorien alhaisin pisteytys on seuraava:

— värin voimakkuus 2,5

— rapeus 2,5

— porkkanan ominaistuoksu 2,5

— heinämäinen aromi 2,5

Lisäksi pinta on kiiltävä, malto pehmeää ja ydin tuskin lainkaan kuitumainen.

Ainoastaan porkkanoiden kaupan pitämistä ja kauppalaadun valvontaa koskevassa UNECE:n standardissa määriteltyihin kaupallisiin luokkiin ekstra ja I kuuluvat Carota Novella di Ispica -porkkanat voidaan hyväksyä.

SMM-tunnuksella varustettu Carota Novella di Ispica pakataan sinetöityihin pakkauksiin siten, ettei pakkausta voida avata rikkomatta sinettiä. Seuraavat pakkaustyypit hyväksytään:

— muovikelmulla päällystetty enintään 2 kg:n rasia;

— polyetyleenistä tai polypropyleenistä valmistettu 1–6 kg:n pussi;

— 6–12 kg:n tuorepakkaus.

4.3 Maantieteellinen alue:

Carota Novella di Ispican tuotantoalue käsittää seuraavien maakuntien alle 550 metrin korkeudessa merenpinnasta sijaitsevat osat:

— Ragusa: Acaten, Chiaramonte Gulfin, Comison, Ispican, Modican, Pozzallon, Ragusan, Santa Croce Camerinan, Sciclin ja Vittorian kunnat;

— Siracusa: Noton, Pachinon, Portopalo di Capo Passeron ja Rosolinin kunnat;

— Catania: Caltagironen kunta;

— Caltanissetta: Niscemin kunta.

4.4 Alkuperätodisteet:

Kaikkia tuotantoprosessin vaiheita valvotaan rekisteröimällä kaikki tulevat ja lähtevät määrät. Tällä tavoin sekä merkitsemällä valvontaelimen asianmukaisesti ylläpitämiin luetteloihin viljelyyn käytettävät lohkot, tuottajat ja pakkaajat sekä ilmoittamalla hyvissä ajoin ennen joulukuuta valvontaelimelle tuotetut määrät varmistetaan tuotteen jäljitettävyys. Jokaisella tuottajalla on oltava asianmukainen viljelypäiväkirja, johon merkitään kaikki viljelytoimet; kullekin kylvetylle erälle annetaan tunnuskoodi, joka seuraa kyseistä erää viljelyn, sadonkorjuun, varastoon kuljettamisen, kauppakunnostuksen ja kaupan pitämisen kaikissa vaiheissa. Näin voidaan aina varmistaa tuotteen jäljitettävyys ja täydellinen avoimuus kuluttajiin nähden.

Valvontaelin valvoo kaikkia kyseisiin rekistereihin merkittyjä luonnollisia ja oikeushenkilöitä.

4.5 Tuotantomenetelmä:

Tuotantomenetelmään kuuluu 40–50 cm:n syvyyteen tapahtuva kyntö ennen kylvöä.

Viljelykierron on tapahduttava joka kolmas vuosi, joten samalla lohkolla saa viljellä porkkanaa uudelleen vasta kahden maatalousvuoden päästä. Viljely samalla lohkolla kahtena perättäisenä vuonna sallitaan ainoastaan siinä tapauksessa, ettei kyseisellä lohkolla ole koskaan aikaisemmin viljelty porkkanaa. Kyseessä on ns. ”avoin viljelykierto”, toisin sanoen porkkananviljely voi vuorotella avomaan vihannesten, viljojen ja palkokasvien viljelyn kanssa. Yhdistelmäviljelyä ei sallita.

Kylvö tapahtuu syksyllä esisäädetyn pneumaattisen tarkkuuskylvökoneen avulla ja jyräämällä sen jälkeen siemenet noin 1 cm:n syvyyteen. Valitusta viljelymenetelmästä riippuen hehtaaria kohti kylvetään 1 500 000–2 000 000 siementä.

Käytettyjen lannoiteyksikköjen määrä hehtaaria kohti ei saa ylittää seuraavia arvoja: N: 150; P2O5: 80; K2O: 240; MgO: 40, ja mahdollisuuksien mukaan on aina pyrittävä käyttämään orgaanisia tai sekalannoitteita. Meso- ja mikroelementtipohjaisten lannoitteiden käyttö sallitaan, samoin haraaminen rikkakasvien kitkemiseksi, maan kuohkeuttamiseksi ja pintalannoitteiden levittämiseksi. Tuholaistorjunta perustuu integroidun torjunnan periaatteisiin, ja siinä käytetään agronomisia ja biologisia toimenpiteitä. Kemialliseen torjuntaan turvaudutaan ainoastaan silloin, kun tuholaisriski ylittää toimenpidekynnyksen tai kun olosuhteiden todetaan olevan erityisen otolliset tiettyjen taudinaiheuttajien kehittymiselle.

Sadonkorjuu tapahtuu päivittäin 20. päivästä helmikuuta 15. päivään kesäkuuta. Se tapahtuu käyttäen monitoimisadonkorjuukoneita, joiden avulla kaikki sadonkorjuun vaiheet hoituvat yhdellä kertaa.

Vastakorjatun tuotteen kauppakunnostus tapahtuu päivittäin tiloilla olevilla linjoilla. Porkkanan kauppakunnostuksen pääasialliset vaiheet ovat pesu, ylimääräisen aineksen erottelu, kokoluokittelu ja pakkaaminen. Myyntiin saattamisen viimeiseksi päiväksi vahvistetaan 15. kesäkuuta.

Tuotannon ja ensipakkauksen on tapahduttava 4.3 kohdassa yksilöidyllä tuotantoalueella, jotta voidaan varmistaa tuotteen laatu, valvonta ja jäljitettävyys. Myöhemmin tapahtuva jälleenpakkaaminen maantieteellisen alueen ulkopuolella sallitaan.

4.6 Yhteys maantieteelliseen alkuperään:

Carota Novella di Ispican hyväksyminen suojatuksi maantieteelliseksi merkinnäksi on perusteltua sen varhaisen sadonkorjuuajankohdan vuoksi.

Carota Novella di Ispican viljelyajankohtana vallitsevat suotuisat maaperä- ja ilmasto-olosuhteet. Ispican porkkana on ”uutta”, koska se saavuttaa korjuukypsyyden jo helmikuun lopussa (20. helmikuuta), ja sadonkorjuu jatkuu kesäkuun alkuun (15. kesäkuuta). Näin saadaan uutta, tyypillisesti sisilialaista porkkanaa, joka on täysin sidoksissa tuotantoalueeseensa. Lisäksi on mainittava, että Carota Novella di Ispica on myynnissä talvella ja keväällä, ja sillä on tuoretuotteelle tyypilliset ominaisuudet, kuten rapeus, voimakas tuoksu ja heinämäinen aromi.

Carota Novella di Ispican tuotantoalueen keskimääräiset talvilämpötilat ovat korkeita, aurinkoisten tuntien määrä on suuri, ja maaperä on hedelmällistä. Laatuominaisuudet ja erityinen tuotantojärjestelmä ovat tiiviisti yhteydessä fysikaalisiin ja biokemiallisiin ominaisuuksiin, joiden yhteisvaikutuksesta Ragusan alueen olosuhteet ovat tasapainoiset ja edistävät näiden ominaisuuksien kehittymistä.

Ihanteellisten ympäristöolosuhteidensa ja erityisesti rannikkoseudun lauhkean ja kuivan ilmaston ansiosta alue soveltuu mainiosti kyseisen lajin viljelyyn, ja kasvit säilyvät yleensä erittäin terveinä.

Carota Novella di Ispican tuotantoalueella ei esiinny liian alhaisia lämpötiloja, runsaita sateita tai liiallista kuivuutta. On osoitettu, että alueen lämpötilat edistävät porkkanan voimakkaan värin kehittymistä, mihin vaikuttaa osaltaan myös alueen valoisuus syyskuusta maaliskuuhun. Nämä tekijät saavat aikaan myös porkkanan erittäin säännöllisen muodon ja ihanteelliset sokeri, beetakaroteeni- ja kivennäissuolapitoisuudet, jotka sadonkorjuuajankohta huomioon ottaen erottavat Carota Novella di Ispican vieläkin selvemmin muista porkkanoista. Myös maaperä vastaa viljelyn vaatimuksia. Se on keskihyvää, melko irtonaista, hienorakeista ja runsaasti ravinteita sisältävää, syvää ja tuoretta, mutta viljelyyn soveltuu myös hiekkapitoisempi maaperä, mikäli asianmukaisesta lannoituksesta ja kastelusta huolehditaan.

Juuri nämä olosuhteet ovat Carota di Ispican menestyksen taustalla. Vanhimmat tuottajat muistavat eurooppalaisten tuojien sanoneen, että he tunnistivat välittömästi Carota Novella di Ispica -lastin sen voimakkaasta erityistuoksusta heti, kun tavaravaunu avattiin.

Ensimmäiset kirjalliset todisteet Carota di Ispican viljelystä ovat vuodelta 1955, ja tietoja sen viennistä alkoi ilmestyä vain muutama vuosi myöhemmin. Ispican porkkananviljely laajeni 1950-luvulta alkaen vähitellen kaikkialle 4 kohdassa yksilöidylle alueelle sekä maatalousmaan köyhtymisen seurauksena että tuotteen koti- ja ulkomaisilla markkinoilla saavuttaman menestyksen ansiosta. Pina Avveduto mainitsee teoksessaan ”La Coltivazione della Carota ad Ispica” vuodelta 1972 Carota di Ispican viljelyn nopean leviämisen osalta seuraavaa: Kuten voidaan kuvitella, uuden tuotteen viljelyn nopeaa leviämistä on edesauttanut tuotteen helppo markkinoitavuus; olennaisten ominaisuuksiensa ansiosta tuote on hyväksytty ja haluttu sekä kotimaisilla että kansainvälisillä markkinoilla […]. Tätä porkkanaa arvostetaan sen varhaisen kypsymisen, muodon ja koon, aistinvaraisten (väri, maku) ja kemiallisten (runsas karoteeni- ja glukoosipitoisuus) ominaisuuksien vuoksi.

4.7 Valvontaelin:

Valvontaelin täyttää EN 45011 -standardin vaatimukset.

Nimi: Suolo e Salute s.r.l Osoite: Via Paolo Borsellino 12/B 61032 Fano PU ITALIA P. +39 0721860543 F. +39 0721860543 Sähköposti: info@suoloesalute.it

4.8. Merkinnät:

Yhteisön tunnuksen ja lainsäädännössä edellytettyjen tietojen lisäksi pakkauksen etiketissä on ehdottomasti oltava selkein ja luettavin painokirjaimin seuraavat tiedot:

— SMM-nimityksen ”Carota Novella di Ispica” logo;

— tuottaja- ja pakkaajayrityksen nimi, toiminimi ja osoite;

— kaupallinen luokka, jonka on oltava ekstra tai I.

Etiketissä ei saa olla mitään muita luokituksia, joita ei ole tässä nimenomaisesti mainittu. Tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan.

Carota Novella di Ispican logo koostuu graafisesta tunnuksesta, joka esittää porkkanaa. Sen yläpuolella on epäsäännöllinen kolmio, jonka kärki osoittaa alaspäin. Graafisen tunnuksen oikealla puolella on teksti ”Carota Novella di Ispica”. Sanan ”Novella” iso alkukirjain leikkaa porkkanan noin keskivälin kohdalla, ja ilmaisu ”di Ispica” on sanan ”Novella” alapuolella, ja teksti on kokonaisuudessaan vihrein kirjaimin, joiden päät on pyöristetty.

(1) EUVL L 93, 31.3.2006, s. 12.